标题：普见如来
简介
若诸菩萨随其所乐欲证菩提。即往余刹于覩史多天。寿尽降生而成正觉。文殊师利菩萨有愿：“如我所见十方无量无数俱胝那庾多百千诸佛世尊，而彼诸佛所有佛刹功德庄严行相之类，如是一切皆令置我一佛刹中。”  
另附悲华经中，文殊菩萨发愿原文。
由来
尔时宝海梵志。复白第三个王子王众言。善男子。今汝所作福德之聚清净之业。应为一切众生得一切智故。回向阿耨多罗三藐三菩提。善男子。尔时第三王子在佛前坐。叉手白佛言。世尊。如我先于三月之中。供养如来及比丘僧。并我所有身口意业清净之行。如是福德今我尽以回向阿耨多罗三藐三菩提。我今所愿不能于是不净世界成阿耨多罗三藐三菩提。亦复不愿速成阿耨多罗三藐三菩提。我行菩萨道时。愿令我所化十方无量无边诸佛世界所有众生。发阿耨多罗三藐三菩提心。安止于阿耨多罗三藐三菩提心。劝化安止于六波罗蜜者。愿令先我悉于十方一一方面。如恒河沙佛刹微尘数等诸佛世界成佛说法。令我尔时以清净天眼悉遍见之。愿我为菩萨时能作如是无量佛事。我于来世行菩萨道无有齐限。我所教化诸众生等。令其心净犹如梵天。如是众生生我界者。尔乃当成阿耨多罗三藐三菩提。以是等清净庄严佛刹。愿令三千大千世界恒河沙等十方佛土。为一佛刹。周匝世界有大宝墙七宝填厕。其墙高大至无色界。真绀琉璃以为其地。无诸尘土石沙秽恶荆蕀之属又无恶触。亦无女人及其名字。一切众生皆悉化生。不食揣食等。以法喜三昧为食。无有声闻辟支佛乘。纯诸菩萨。离于贪欲瞋恚愚痴。皆修梵行悉满其国。当其生已须发自落服三法衣。即于生已便欲得食寻有宝器。在右手中。自然而有上妙百味具足在钵。时诸菩萨作是思惟。我等不应噉是揣食。我今当持至于十方。供养诸佛及声闻众并贫穷者。有诸饿鬼受饥渴苦其身炽然。当至其所而给足之。我等自应修行法喜三昧之食。作是念已得菩萨三昧。其三昧名不可思议行。得是三昧已即得无阂神力。到于无量无边世界现在佛所。供养诸佛及比丘僧。给施贫穷下至饿鬼。作是施已因为说法。寻于食时周旋往返还归本土。衣服珍宝及所须物。供养诸佛下至饿鬼。亦复如是。
然后自用。愿令我世界无有八难不善苦恼。亦无受戒毁戒忏悔及其名字。愿我世界常有无量种种珍宝。以为厕填。珍宝衣树十方世界。所未曾有未曾见闻。乃至亿岁说其名字犹不能尽。愿我世界诸菩萨等。欲见金色随意得见。欲见银色亦随意见。当见银时不失金相。当见金时不失银相。颇梨琉璃车磲马瑙及赤真珠。种种珍宝随意得见亦复如是。欲见阿竭琉香。多伽琉香。多摩罗跋栴檀沈水。及赤栴檀。牛头栴檀。欲见纯栴檀者。随意得见。欲见沈水者。亦随意见。当见沈水不失栴檀。当见栴檀不失沈水。余亦如是。种种所愿皆得成就。愿我世界无有日月。诸菩萨等有大光明。如本所求自然而出。乃至能照百千万亿那由他世界。以光明故无有昼夜。众华开敷即知昼分。众华合时便知夜分。世界调适无有寒热及老病死。若有一生菩萨。于余方成阿耨多罗三藐三菩提者。即以此身处于他方兜术天宫命终作佛。若我成阿耨多罗三藐三菩提已。不于其界取般涅盘。若般涅盘时处在虚空。诸菩萨等所欲得者自然而有。其世界边周匝常有百千亿那由他自然音乐。此音乐中不出欲想之声。常出六波罗蜜声佛声法声比丘僧声菩萨藏声甚深义声。而诸菩萨于诸音声随其所解。世尊。我行菩萨道时。如我所见百千亿那由他阿僧只诸佛世界种种庄严。种种璎珞种种相貌。种种住处种种所愿。令我世界悉皆成就如是等事所有庄严。惟除声闻辟支佛等。亦复无有五浊之世三恶道等须弥诸山大小铁围土沙砾石大海林木。纯有宝树。过天所有更无余华。惟有天上曼陀罗华摩诃曼陀罗华。无诸臭秽纯有妙香遍满其国。诸菩萨等皆是一生。无有一人生于余处。惟除他方当成佛者。处兜术天命终成阿耨多罗三藐三菩提。世尊我行菩萨道时无有齐限。要当成是微妙果报清净佛土。一生菩萨充满其中。是诸菩萨无有一人非我所教。初发阿耨多罗三藐三菩提心安止六波罗蜜者。如是菩萨。皆是我初教发心安止六波罗蜜。此散提岚界。若入我界一切苦恼皆悉休息。
世尊。我行菩萨道时。要当成就如是等辈希有之事。然后于未来世乃成阿耨多罗三藐三菩提。愿菩提树名曰选择见善珍宝。纵广正等万四天下。香气光明遍于一十三千大千世界。菩提树下以种种珍宝为金刚座纵广正等五四天下。其座名曰善择寂灭智香等近。高万四千由旬。我于此座结加趺坐。于一念中成阿耨多罗三藐三菩提。乃至般涅盘。常于道场菩提树下。坐金刚座不解不坏。复当化作无量诸佛及菩萨众。遣在其余诸佛世界教化众生。一一化佛于一食顷为诸众生说微妙法。即于食顷令无量无边众生悉发阿耨多罗三藐三菩提心。寻发心已即不退转阿耨多罗三藐三菩提。如是化佛及菩萨众。常作如是希有之事。我成阿耨多罗三藐三菩提已。愿诸余世界其中众生悉见我身。若有众生眼见我身三十二相八十种好。悉令必定于阿耨多罗三藐三菩提。乃至涅盘不离见佛。愿令我界所有众生。六情完具无所缺少。若诸菩萨欲见我者。随其所住行来坐卧悉得见之。是诸菩萨寻发心已即时见我坐于道场菩提树下。当见我时。先来所有于诸法相疑滞之处。我未为说便得除断。亦得深解法相之义。愿我当来寿命无量无能数者。除一切智。菩萨寿命亦复如是。我一念中成阿耨多罗三藐三菩提已。即一念中有无量菩萨。须发自落服三法衣乃至涅盘。于其中间无有一人长其须发着俗衣裳。一切皆着沙门之服。
尔时佛告第三王子。善男子。善哉善哉。汝是纯善大丈夫也。聪叡善解能作如是甚难大愿。所作功德甚深甚深难可思议。微妙智慧之所为也。汝善男子。为众生故自发如是尊重之愿取妙国土。以是故今号汝为文殊师利。于未来世过二恒河沙等无量无边阿僧只劫。入第三无量无边阿僧只劫。于此南方有佛世界。名曰清净无垢宝寘。此散提岚界亦入其中。彼世界中有种种庄严。汝于此中当成阿耨多罗三藐三菩提。号普现如来应供正遍知明行足善逝世间解无上士调御丈夫天人师佛世尊。诸菩萨众皆悉清净。汝之所愿具足成就如说而得。善男子。汝行菩萨道时。于无量亿诸如来所种诸善根。是故一切众生以汝为药。汝心清净能破烦恼。增诸善根。尔时文殊师利前白佛言。世尊。若我所愿成就得己利者。惟愿十方无量无边阿僧只世界六种震动。其中诸佛现在说法与我受记。亦愿一切众生受欢喜乐。譬如菩萨入第二禅自在游戏。天雨曼陀罗华。遍满世界。华中常出佛声法声比丘僧声六波罗蜜力无所畏。如是等声。愿我敬礼宝藏佛时。即出如是诸相貌等。作是语已。寻时礼佛头面着地。即于是时。十方无量无边阿僧只世界六种震动。天于空中雨曼陀罗华。一切众生受于喜乐。譬如菩萨入第二禅自在游戏。诸菩萨等是时惟闻佛声法声比丘僧声六波罗蜜十力无畏如是等声。是时他方诸菩萨等。见闻是事怪未曾有。各白其佛言。何因缘故有是瑞应。诸佛各告诸菩萨言。十方诸佛各各广为文殊师利。授阿耨多罗三藐三菩提记故。是其瑞应。尔时宝藏如来为文殊师利。而说偈言：
胜意旷大　今可还起
十方诸佛　已授汝记
当于来世　成尊胜道
世界大地　六种震动
众生满足　受于快乐
善男子。尔时文殊师利闻是偈已。心生欢喜。即起合掌前礼佛足。去佛不远复坐听法。
普见如来 净土
1、 尔时众中有诸菩萨。作如是念。文殊师利所得佛刹功德庄严。与阿弥陀佛刹。为等不耶。尔时世尊。知彼菩萨心之所念  。即告师子勇猛言。善男子。譬如有人析一毛为百分。以一分毛于大海中取一滴水。此一滴水喻阿弥陀佛刹庄严。彼大海水喻普见如来佛刹庄严。复过于此。何以故。普见如来佛刹庄严不思议故。 
2、 尔时普覆王者。岂异人乎。今文殊师利菩萨是也。彼于往昔过七十万阿僧祇恒河沙劫。初发菩提之心。次过六十四恒河沙劫。得无生法忍。能具足菩萨十地如来十力。佛地诸法悉皆圆满。而未曾起一念之心。我当得佛。善男子。尔时二十亿众生随逐彼王。于雷音佛所发菩提心者。皆由文殊师利劝发。令入布施持戒忍辱精进禅定智慧。今并证得阿耨多罗三藐三菩提。转大法轮。作佛事已。而般涅盘。文殊师利。皆悉供养彼诸如来。亦皆护持彼诸佛法。唯有一佛号地持山。在此下方过四十恒河沙刹土。其佛世界名曰地持。亦有无数诸声闻众。佛寿无量于今现在。说此文殊师利宿缘之时。众中七千众生。发阿耨多罗三藐三菩提心 
3、 时文殊师利复白佛言。我从往昔百千亿那由他阿僧祇劫已来。起如是愿。我以无碍天眼。所见十方无量无边诸佛刹中一切如来。若非是我劝发决定菩提之心教授教诫。令修布施持戒忍辱精进禅定智慧。乃至令得阿耨多罗三藐三菩提。我于菩提终不应证。而我要当满此所愿。然后乃证无上菩提 
4、 时文殊师利白佛言。世尊。我有是愿以恒河沙等诸佛世界。为一佛刹。无量妙宝间错庄严。若不尔者我终不证无上菩提。 
5、 复次世尊。我复有愿。令我刹中有菩提树。其量正等十大千界。彼树光明遍此佛刹。 
6、 我复有愿。我坐菩提树已。证得阿耨多罗三藐三菩提乃至涅盘。于其中间不起此座。但以变化遍于十方无量无数诸佛刹土。为诸众生而演说法 
7、 复次世尊。我复有愿。令我刹中无女人名。纯菩萨众离烦恼垢具净梵行。初生之时袈裟随体结加趺坐忽然而现。如是菩萨遍满其刹。无有声闻辟支佛名。唯除如来之所变化。往诣十方。为诸众生说三乘法。 
8、 此文殊师利成佛之时名为普见。以何义故而名普见。以彼如来于十方无量百千亿那由他诸佛刹中普皆令见。若诸众生见彼佛者。必定当得阿耨多罗三藐三菩提。普见如来虽未成佛。若我现在及灭度后有闻其名。亦皆必定当得阿耨多罗三藐三菩提。唯除已入离生之位及狭劣心者。 
9、 文殊师利又白佛言。世尊。我复有愿。如阿弥陀佛刹以法喜为食。而我刹中菩萨初生起食念时。即便百味盈满于钵在右手中。寻作是念。若未供养十方诸佛。及施贫穷苦恼众生。饿鬼等类令其饱足。而我决定不应自食作此念时。得五神通乘空无碍。往于十方无量无数诸佛刹中。以食供养诸佛如来及声闻众。又于贫苦诸众生类亦皆周给。复为说法令离渴爱。于一念顷还至本处 
10、 复次世尊。我复有愿。于我刹中诸菩萨等。初生之时所须衣服。于其手中。随意皆出种种衣宝。鲜洁称体应沙门服。便作是念。若未供养十方诸佛。不应自用。于一念中。往诣十方无量佛刹。以此衣宝献诸佛已。还至本处方自受用。 
11、 复次世尊。我复有愿。我佛刹中诸菩萨众。所得财宝及诸资具。要先分施诸佛声闻。遍供养已然后受用 
12、 又我刹中。远离八难及不善法。既无过咎亦无禁戒。无有苦恼诸不悦意 
13、 文殊师利。又白佛言。我复有愿。我佛刹中。积集无量妙宝所成。复以无量摩尼妙宝。间错庄严。其摩尼宝。于十方界。所未曾有甚为难得。如是宝名俱胝岁中说不能尽。随诸菩萨乐见彼刹金为体者。即见为金。乐见银体即见为银。然于见金未曾损减。乐见颇梨琉璃马瑙赤真珠等无量诸宝。各随所见皆不相碍。如是栴檀香体。阿伽罗香。乃至赤栴檀等。各随乐见亦复如是 
14、 又彼刹中。不以日月摩尼星火等光之所照见。彼诸菩萨皆以自身光明。照于千亿那由他刹。 
15、 又彼刹中。以花开为昼。花合为夜。 
16、 随诸菩萨所乐时节即皆应之。然无寒暑及老病死。若诸菩萨随其所乐。欲证菩提即往余刹。于兜率天寿尽降生而证菩提。此佛刹中无有涅盘。 
17、 百千种乐。于虚空中。虽不现相。而闻其音。此乐不出顺贪爱声。但出诸波罗蜜佛法僧声。及菩萨藏法门之声。随诸菩萨所解妙法。皆悉得闻。 
18、 又诸菩萨。若欲见佛随所诣处经行坐立。应念即睹普见如来坐菩提树。若诸菩萨于法有疑。但见彼佛不待解释。疑网皆断解了法义 
19、 是时佛告诸菩萨言。如是如是。如汝所说。善男子。若有受持百千亿诸佛名号。若复有称文殊师利菩萨名者。福多于彼。何况称于普见佛名。何以故。彼百千亿那由他佛利益众生。不及文殊师利于一劫中所作饶益。 
20、 文殊师利。又白佛言。我复有愿。如我所见无量无数百千亿那由他诸佛世尊。而彼诸佛所有佛刹功德庄严。如是一切皆令置我一佛刹中。唯除二乘及五浊等。 
21、 佛告弥勒。此大众中八万四千菩萨。见彼佛刹庄严之事。虽皆发心当欲成就如是佛刹。然于其中。有十六善大丈夫。具胜志乐而发大心。彼能成满。如文殊师利所起大愿。余诸菩萨亦速当得阿耨多罗三藐三菩提。所得佛刹功德庄严。如阿弥陀佛刹。弥勒当知。诸菩萨等。志乐既胜。所成亦大。志乐胜者。言我成就如文殊师利庄严佛土。其余劣者。虽以信心亦作是语。以此语业。犹能弃舍六十亿百千那由他劫生死流转。亦得圆满五波罗蜜 
22、 说此法时。四大天王。释提桓因。梵天王等。及余大威德诸天子等。同声唱言。是诸众生闻此法门获大善利。何况受持读诵。当知彼等所成善根极为广大。世尊。我等于此法门。受持读诵广宣流布。为欲护持此深法故。尔时师子勇猛白佛言。世尊。若有得闻如此法门。受持读诵思惟。及发如此功德庄严佛刹之心。得几所福。佛言。善男子。如来以无碍佛眼。所见诸佛及彼刹土。若有菩萨以妙七宝满彼诸刹。奉施供养一一如来。各尽未来际。令此菩萨安住净戒。于一切众生得平等心。若有菩萨。于此庄严功德佛刹法门。受持读诵复能发心。随文殊师利所学。行于七步。此二功德比前七宝布施功德。百分不及一。乃至算数譬喻所不能及